## Carlos Mazón reivindica “la identitat, l’orgull i el lideratge” de la marca Comunitat Valenciana

*** Destaca que “som una terra dialogant, col·laborativa i oberta” i advertix que les identitats excloents i destructives “són un perill”
* Reivindica les mesures del Consell en l’últim any com la reducció de les llistes d’espera de prioritat 1, l’estabilitat laboral dels investigadors o l’impuls a la Ciutat de la Llum
* Indica que el 9 d’Octubre és una data per a celebrar i commemorar, però també per a “reivindicar” el que els correspon als més de 5 milions d’habitants de la Comunitat amb la finalitat de continuar “aportant més a tots”**

**Madrid.**

El president de la Generalitat, Carlos Mazón, ha reivindicat “la identitat, l’orgull i el lideratge” de la marca Comunitat Valenciana davant d’aquelles identitats amb un enfocament “destructiu i excloent” per ser “un perill”.

Així s’ha pronunciat el cap del Consell durant el fòrum ‘Somos más’ organitzat pel Grupo Vocento i Las Provincias en el qual també han participat la doctora María Blasco, directora del Centre Nacional d’Investigacions Oncològiques, la productora María Zamora, guanyadora de l’Os d’Or a la millor pel·lícula en el Festival de Berlín, o Manuel Broseta, president de la Fundació Conexus.

El cap del Consell ha defés les senyes d’identitat pròpies de la Comunitat Valenciana com un exemple “positiu i constructiu per a continuar construint amb responsabilitat un territori dialogant, col·laboratiu i obert que contribuïsca al seu entorn”.

El president ha assenyalat que en la setmana del 9 d’Octubre els més de 5 milions d’habitants de la Comunitat Valenciana “hem de celebrar i commemorar però també hem de continuar reivindicant el que justament ens correspon per a continuar aportant més al conjunt d’Espanya”.

En esta línia, ha posat com a exemple el repte de continuar desenrotllant la ponderació del nostre dret civil, del qual ha destacat la seua “aportació i millora de la convivència de milers d’espanyols enfront dels separatistes i nacionalistes”.

**Un any d’avanços**

D’altra banda, el cap del Consell ha apuntat les mesures que ha posat en marxa el Consell en l’últim any. Així, ha destacat les prioritats en matèria sanitària en la “lluita oncològica amb la posada en marxa de la protonteràpia o la reducció de les llistes d’esperar de prioritat 1”. En esta línia, també ha fet referència a projectes com el d’Edwards Lifescience que “fomenta la producció biomèdica o l’estabilitat laboral dels investigadors per a retindre i atraure el talent”.

En matèria cultural, el president ha destacat l’aposta per afavorir amb incentius fiscals per a “fer-nos més atractius” i ha posat com a exemple el potencial de la Ciutat de la Llum per a posicionar-se com un referent internacional.

Fecha: 07/10/2024